text: Efteråret er i fare for skadet Sønderjyske-topscorer
  20 oktober 2017 kl. 08.03
  Mikael Uhre har ledbåndsproblemer i det ene knæ. Det kan holde ham ude resten af efteråret.
  Superligaklubben Sønderjyske har ikke vundet siden 7. august, og midt i pinslerne har cheftræner Claus Nørgaard fået en dårlig nyhed.
  Han må formentlig undvære holdets topscorer, angriberen Mikael Uhre, i resten af efteråret. Det skyldes et flosset ledbånd i det ene knæ.
  Det siger klubbens sportschef, Hans Jørgen Haysen, til avisen Der Nordschleswiger.
  - Den første melding lød på, at Mikael Uhre vil være ude i seks til otte uger. Vi må se, om det kommer til at tage fire, fem, seks, syv eller otte uger, før han er til rådighed igen, siger Hans Jørgen Haysen.
  Sønderjyske spiller om syv uger den sidste kamp i efteråret, og medregner man en genoptræningsperiode er det derfor yderst tvivlsomt, om Uhre når at komme i kamp igen.
  Forud for sidste uges opgør mod FC Midtjylland meldte man Uhre tvivlsom, men skaden har altså vist sig at være værre. I den kamp spillede Marko Mitrovic i Sønderjyskes angreb.
  Uhre har scoret fire superligamål og lagt op til yderligere to for Superligaens nummer 11.
  